פיגוע דקירה בשער האריות בעיר העתיקה בירושלים.
מנגנוני הביטחון הפלסטינים תוקפים עיתונאים במהלך סיקור העימותים האלימים בראמאללה (דף הפייסבוק אלמכבר נט, 12 במרץ 2017).
כוחות הביטחון הישראליים עצרו לאחרונה את יוסף יאסר סוילם, בן 23, תושב קלקיליה, מסגר במקצועו. בחקירתו עלה, כי הואגויס לשורות חזבאללה באמצעות דף הפייסבוק המשמש את חזבאללה לגיוס פעילים. הוא הונחה על ידי חזבאללה לבצע משימות שונות ביניהן צילום ואיסוף מידע על בסיסי צה"ל, מחסומים ואתרים בירושלים המזרחית. כמו כן הונחה להקים חוליית טרור, שתבצע פיגוע חטיפה ותעביר את החטוף לשטח לבנון (אתר שירות הביטחון הכללי, 9 במרץ 2017).
ב-9 במרץ 2017 שוגרה רקטה מאזור ח'אן יונס לעבר ישראל. הרקטה נפלה בשטח רצועת עזה. התארגנות המכנה עצמה "פתח האנתיפאדה" (פורשי פתח) הודיעה בדף הפייסבוק שלה כי הזרוע הצבאית שלה שיגרה שתי רקטות לעבר המועצה האזורית אשכול וכי ישראל מכחישה את נפילת שתי הרקטות בשטחה. לדברי ההודעה בימים הקרובים תחול הסלמה נגד ישראל (ע'זה אלא'ן, 9 במרץ 2017). זוהי הפעם הראשונה מאז מבצע "צוק איתן", שגורם המשייך עצמו לפתח שיגר רקטה לעבר ישראל.
ב-9 במרץ 2017 סגרו שלטונות מצרים את מעבר רפיח לאחר שהיה פתוח במשך שלושה ימים. על פי רשות המעברים והגבולות ברצועת עזה בימים אלה עזבו את הרצועה דרך המעבר 2,058 תושבים ונכנסו לרצועה 1,961. כמו כן הוכנסו לרצועה סחורות ובכלל זה מלט, ברזל, זפת, צבע, מזון תרופות גרנרטורים משאיות בטון ומשאבות מים (פאל אינפו, 9 במרץ 2017). בעקבות פתיחת המעבר אמר מחמוד אלזהאר, מבכירי חמאס, כי נמשך השיפור ביחסים עם מצרים וכי הדבר בא לידי ביטוי בפתיחת מעבר רפיח וניסיון לשפר את המצב הכלכלי ברצועה .
במהלך ביקור שר הביטחון אביגדור ליברמן בוושינגטון ביקש השר, בין היתר, ממזכיר המדינה רקס טילרסון לבחון את נושא הפסקת מימון אונר"א ולבחון את שיתוף הפעולה של ארה"ב עם הסוכנות. זאת, לאור העובדה, כי באונר"א משמשים פעילי חמאס במשרות בכירות.
בתגובה הזהיר עצאם עדואן, יו"ר המחלקה לענייני פליטים בחמאס, מפני השלכות הפגיעה בתמיכה באונר"א.לדבריו, המסר שצריך להגיע לארה"ב ולקהילה הבינלאומית הוא שפגיעה בתמיכה באונר"א, תגרום למיליוני פליטים לדרוש את זכויותיהם, דבר שייצור משברים חדשים באזור. עצאם עדואן ציין כי אונר"א פועלת באמצעות מנדט שניתן לה ע"י האו"ם ולא ע"י ארה"ב או ישראל. הוא קרא לאונר"א שלא להיכנע ללחצים ולהמשיך את עבודתה ההומניטארית. עוד, הדגיש עדואן, כי זוהי זכותו של כל פלסטיני עובד אונר"א לעסוק בפוליטיקה, מאחר והסוגיה הפלסטינית תובעת מאמצים מכל הרבדים של החברה הפלסטינית וכי "ולא יתכן שפלסטיני יוותר על מאבקו בשביל מקום עבודתו". עדואן ציין כי לחמאס אין תוכניות לחדור למוסדות בינלאומיים הפועלים בשטחים הפלסטינים, ולאונר"א אין אפשרות לפטר עובדים שלה שהינם מזוהים עם חמאס, אלא באמצעות מיון מפלה, דבר שאינו בר יישום (אלרסאלה נט, 9 במרץ 2017).
ב-10 במרץ 2017 ערך נשיא ארה"ב דונאלד טראמפ שיחת טלפון עם אבו מאזן. הייתה זו השיחה הראשונה ביניהם מאז נכנס לתפקידו. מקורות פלסטינים מסרו כי השיחה הייתה ידידותית וחשובה וכי טראמפ התרשם מאד מאבו מאזן וציין שהוא רואה בו שותף נאמן (אלקדס, 11 במרץ 2017). לדברי נביל אבו רדינה, דוברו של אבו מאזן, במהלך שיחת הטלפון הזמין טראמפ רשמית את אבו מאזן לערוך ביקור בבית הלבן כדי לדון בדרכים לחידוש התהליך המדיני. טראמפ הדגיש את מחויבותו לתהליך שלום אמיתי בין ישראל לפלסטינים אבו מאזן הדגיש את דבקותו בשלום כדרך אסטרטגית כדי להקים מדינה פלסטינית לצד מדינת ישראל (מען, 10 במרץ 2017).
באזורי ראמאללה ובית לחם התקיימו מחאות אלימות נגד הרשות הפלסטינית בדרישה להשיב את גופתו של באסל אלאעראג', שנהרג על ידי כוחות הביטחון הישראליים ב-6 במרץ 2017. המפגינים מחו גם על משפט המתנהל נגד שאר חברי חוליית המחבלים, שאלאערג' עמד בראשה, בבית המשפט הפלסטיני. במסגרת המחאות התקיימו חיכוכים אלימים בין המפגינים לביו מנגנוני הביטחון של הרשות הפלסטינית. 23 בני אדם נפצעו. פעילי המנגנונים עצרו את ח'צ'ר עדנאן, בכיר בארגון הג'האד האסלאמי בפלסטין, לאחר שלטענתם תקף אותם בעצרת באלבירה (פאל אינפו, צפא, 12 במרץ 2017).
דיכויה האלים של ההפגנה ומעצר הפעילים על ידי מנגנוני הביטחון עוררה ביקורת ציבורית נרחבת נגד הרשות הפלסטנית. מאות רבות של מפגינים קיימו עצרת במרכז ראמאללה במחאה על התנהלות הרשות הפלסטינית ומנגנוני הביטחון. המפגינים קראו להפיל את הרשות הפלסטינית ואת שלטון מנגנוני הביטחון ולשפוט את אבו מאזן (אלאקצא, 13 במרץ 2017).
ב-12 במרץ 2017 נערך טקס רשמי לציון 39 שנים למות המחבלת דאלד אלמע'רבי, שביצעה את הפיגוע בכביש החוף בו נהרגו 35 אזרחים ישראליים, ביניהם 12 ילדים. מאז הפכה אל מע'רבי לגיבורה לאומית המונצחת בדרכים שונות על ידי הרשות הפלסטינית. בטקס השתתפו בכירים בפתח וברשות הפלסטינית. בדברים שנשא עבאס זכי, חבר הועדה המרכזית של פתח, שיבח את הפיגוע שביצעה ואמר כי הוא ביטא עליית מדרגה באיכות הפעילות הצבאית נגד ישראל. הוא הזכיר בדבריו גם את אבו ג'האד כמי שתכנן את הפיגוע (אלכראמה פרס, 12 במרץ 2017). ב-12 במרץ 2017, השתתף מחמוד אלעאלול, סגן יו"ר פתח, בטקס שקיימה פתח בשכם לזכרה של המחבלת דלאל אלמע'רבי במחנה הנוער אלתעאיש (דף הפייסבוק הרשמי של הפתח, 12 במרץ 2017).